SET พรุ่งนี้ลุ้นฟื้นตัวขึ้นวัด 1,500 จุด
บล.ดีบีเอส วิคเคอร์ส (ประเทศไทย) มองแนวโน้มการลงทุนในวันพรุ่งนี้ เชื่อว่ายังมีลุ้นดัชนีขึ้นเหนือ 1,500 จุด แต่ถ้าไม่ได้ก็แนะนำให้ขายก่อน พร้อมให้แนวรับ 1,450-1,460 จุด ส่วนแนวต้านอยู่ที่ 1,500 จุด ซึ่งเป็นแนวฟิวเตอร์ด้วย
3 มิ.ย. 2558

น.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยวันนี้ (3 มิ.ย.) รีบาวน์หลังจากที่ได้ปรับตัวลงมากในช่วงก่อนหน้านี้ ซึ่งการเด้งกลับก็ต้องดูว่าจะสามารถยืนเหนือ 1,500 จุดได้หรือไม่ ถ้าไม่ผ่านก็อาจจะต้องปรับตัวลงอีกรอบ และอาจจะมีการทำ New low แถว 1,450-1,460 จุด
ด้านตลาดหุ้นอื่นในภูมิภาคเอเชียวันนี้เคลื่อนไหวทั้งในแดนบวกและลบ ทั้งนี้ นักลงทุนยังรอดูเรื่องของกรีซว่าจะผิดนัดชำระหนี้หรือไม่, รอดูตัวเลขการจ้างงานนอกภาคเกษตรรของสหรัฐฯในคืนวันศุกร์นี้ ซึ่งอาจมีผลต่อทิศทางอัตราดอกเบี้ยของสหรัฐฯด้วย อย่างไรก็ดี ตลาดฯต่างก็ขึ้นกับทิศทางเศรษฐกิจ, ทิศทางอัตราดอกเบี้ยของธนาคารกลางสหรัฐ (FED) และทิศทางราคาน้ำมันด้วย
สำหรับเรื่องของกรีซอาจจะไม่มี impact มาก เมื่อพิจารณาจากดัชนีฯของทางยุโรปที่มีการแกว่งแคบ โดยมองว่าในวันที่ 5 มิ.ย.ที่จะถึงนี้กรีซและเจ้าหนี้อาจจะมีการประนีประนอมกันได้ ทำให้กรีซไม่น่าจะผิดนัดชำระหนี้ ซึ่งทำให้ตลาดยุโรปไม่ลงแรง
แนวโน้มการลงทุนในวันพรุ่งนี้ (4 มิ.ย.) เชื่อว่า ยังมีลุ้นดัชนีขึ้นเหนือ 1,500 จุด แต่ถ้าไม่ได้ก็แนะนำให้ขายก่อน พร้อมให้แนวรับ 1,450-1,460 จุด ส่วนแนวต้านอยู่ที่ 1,500 จุด ซึ่งเป็นแนวฟิวเตอร์ด้วย
 
หลักทรัพย์ที่มีมูลค่าการซื้อขายสูงสุด 5 อันดับแรก
TIPCO ปิดที่ 13.30 บาท เพิ่มขึ้น 1.30 บาท
PTT ปิดที่ 340.00 บาท ลดลง 2.00 บาท
KBANK ปิดที่ 195.00 บาท เพิ่มขึ้น 2.50 บาท
TASCO ปิดที่ 19.50 บาท ลดลง 0.50 บาท
ITD ปิดที่ 8.00 บาท เพิ่มขึ้น 0.30 บาท
 
ที่มา: สำนักข่าวอินโฟเควสท์
 
 